**Cândva**

*Sorina*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cândva.

Cândva, te-am văzut.

Nu-mi amintesc în ce timp ne-ntâlnisem,

nici dacă tu îmi cântai, sau îngeri erau,

sau dacă iubind, fără iubire murisem,

nu-mi amintesc, dar pe cer flăcări ardeau.

Cândva, te-am găsit.

Nu-mi amintesc nicidecum râsul tău de copil,

nici urma, lăsând gând în mirare, pe frunte,

nu-mi amintesc nici dacă eram în exil,

sau dacă trecusem prin veacuri, vreo punte.

Cândva am trăit.

Îmi amintesc, că zburând, aripi albe creşteau,

ne-nvăluiau doar simţiri, cu rezonanţa iubirii

şi-mi amintesc ochii tăi ce frumos mă priveau,

regăsindu-ne-n noi forţa vie-a trăirii.